Otabek Mutalxo‘jayev klip suratga olish jarayonida yong‘in ichida qoldi

Shu kunlarda deyarli barcha radiolar orqali jarang sochayotgan “Aks sado” taronasi ijrochisi xonanda Otabek Mutalxo‘jayev aynan ushbu qo‘shig‘iga klip suratga oldi. Ikki kun davom etgan suratga olish ishlarining birinchi kunida syujet qismi suratga olingan bo‘lsa, ikkinchi kunida trek qismi suratga olindi. Aynan shu kuni favqulodda holat ro‘y berdi. Bu haqda Popcorn.uz xabar qildi.

Shuhrat Mavlonov suratga olgan videoklipda “Aks sado” jumlasi olovli tarzda namoyon bo‘lishi rejalashtirilgandi. Buning uchun taxtadan yasalgan dekoratsiya ham tayyorlanib, u esa olov bilan qoplanishi kerak edi. Biroq shu vaqtda olov yoqayotgan Otabek Mutalxo‘jayev alanga ichida qolib ketdi.

Suratga olish ishida qatnashgan guruh a’zolari darhol xonandani olov ichidan olib chiqishdi. Suratga olish rejasiga esa shu tariqa o‘zgartirish kiritildi. Sababi ana shu sahna tasviri olib tashlandi. Klip tez kunlarda tayyor bo‘ladi.